b'\n_START_ARTICLE_\nDomai\n_START_SECTION_\nKult\xc5\xabra\n_START_PARAGRAPH_\nSavo kult\xc5\xabr\xc4\x85 ir istorij\xc4\x85 jie i\xc5\xa1rei\xc5\xa1kia muzika, poezija ir \xc5\xa1okiais. I\xc5\xa1 prad\xc5\xbei\xc5\xb3 buvo tikima, kad jie giminingi \xc4\x8digonams, bet dom\xc5\xb3 kalba rodo, kad jie i\xc5\xa1vyko i\xc5\xa1 Indijos subkontinento VI a. \xc4\x8cigonai visame pasaulyje vadina save romais, o tai j\xc5\xb3 kalba rei\xc5\xa1kia \xc5\xbemon\xc4\x97s. Romai, domai ir lomai yra \xc4\x8digon\xc5\xb3 grup\xc4\x97s, kurios skilo VI a. Vakar\xc5\xb3 Europ\xc4\x85 pasiek\xc4\x97 romai, o Persijoje ir Turkijoje liko domai._NEWLINE_Viena i\xc5\xa1 dom\xc5\xb3 grupi\xc5\xb3, gavazai, ypa\xc4\x8d pagars\xc4\x97jo savo \xc5\xa1okiais ir muzika. Gavaz\xc5\xb3 \xc5\xa1ok\xc4\x97jai dalyvavo Egipte atsirandant Raqs sharqi \xc5\xa1okio stiliui, i\xc5\xa1 kurio atsirado vakarieti\xc5\xa1kas pilvo \xc5\xa1okis.\n_START_SECTION_\nPasiskirstymas\n_START_PARAGRAPH_\nDaugum\xc4\x85 i\xc5\xa1 2,2 mln. dom\xc5\xb3 gyvena Turkijoje, Egipte ir Irane. Dalis j\xc5\xb3 yra Afganistane ir Irake. \xc5\xa0iek tiek j\xc5\xb3 yra Libijoje, Tunise, Al\xc5\xbeyre, Maroke, Jordanijoje, Sirijoje ir kitose Vidurio Ryt\xc5\xb3 \xc5\xa1alyse._NEWLINE_Tikslus dom\xc5\xb3 skai\xc4\x8dius ne\xc5\xbeinomas, nes kartais jie ne\xc4\xaftraukiami \xc4\xaf gyventoj\xc5\xb3 sura\xc5\xa1ymus ar juose sav\xc4\x99s ne\xc4\xafvardija domais. Dauguma j\xc5\xb3 kalba t\xc5\xb3 \xc5\xa1ali\xc5\xb3, kuriose gyvena, kalbomis, labai ma\xc5\xbeai vartoja dom\xc5\xb3 kalb\xc4\x85. Iranie\xc4\x8diai ir afganai vadina juos gurbati ar kouli, o tai rei\xc5\xa1kia \xe2\x80\x9eu\xc5\xbesienie\xc4\x8diai\xe2\x80\x9c. Irano daininink\xc4\x97 Googoosh suk\xc5\xabr\xc4\x97 dain\xc4\x85 Koeli, kurioje mini domus. Kita Irano dom\xc5\xb3 grup\xc4\x97 yra loriai, gyvenantys belud\xc5\xbei\xc5\xb3 regione. Domai taip pat gyvena Pakistane._NEWLINE_Daug dom\xc5\xb3 ir \xc4\x8digon\xc5\xb3 gyvena Jordanijoje, kur jie slepia savo tapatyb\xc4\x99, nes j\xc4\x85 atskleidus arab\xc5\xb3 visuomen\xc4\x97 j\xc5\xb3 atsi\xc5\xbeada.'